A BIZOTTSÁG HATÁROZATA
(2006. december 22.)
a harmadik országokból 2007. január 1-je előtt Bulgáriába és Romániába bevitt, és a 853/2004/EK európai parlamenti és tanácsi rendelet hatálya alá tartozó állati eredetű termékekre vonatkozó átmeneti intézkedések megállapításáról
(az értesítés a C(2006) 7019. számú dokumentummal történt)
(EGT vonatkozású szöveg)
(2007/29/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 42. cikkére,
mivel:
(1)
Bulgária és Románia 2007. január 1-jén csatlakozik a Közösséghez. A Bulgáriába és Romániába ezen időpont előtt harmadik országokból bevitt egyes állati eredetű termékek nem felelnek meg az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletben (1) meghatározott vonatkozó közösségi szabályoknak.
(2)
E termékek egy részét már szabad forgalomba bocsátották Bulgáriában és Romániában, míg más részük még nem került e vámeljárás alá és továbbra is vámfelügyelet alatt áll e két országban.
(3)
A jelenlegi bolgár és román szabályozási rendszerből a közösségi jogszabályok alkalmazásából adódó rendszerbe való átmenet megkönnyítése érdekében helyénvaló e termékek forgalomba hozatalára vonatkozóan átmeneti intézkedéseket megállapítani.
(4)
Helyénvaló azt is elrendelni, hogy a közösségi jogszabályoknak nem megfelelő termékek ne kerüljenek be más tagállamokba. E termékek kizárólag Bulgária és Románia hazai piacán hozhatók forgalomba, vagy pedig megfelelő körülmények között egy harmadik országba exportálhatók. Tekintetbe véve továbbá, hogy a jelenlegi nyomon követési rendszer nem elegendő, e nem megfelelő termékek nem dolgozhatók fel olyan létesítményekben, amelyeknek engedélyük van arra, hogy termékeiket a Közösségbe szállítsák.
(5)
Az olyan termékeket, amelyeket a csatlakozás után egy évvel még nem bocsátottak szabad forgalomba e két országban, illetve nem exportáltak, és továbbra is vámfelügyelet alatt, raktárakban találhatók, meg kell semmisíteni.
(6)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Hatály
E határozat azokra az állati eredetű termékekre vonatkozik, amelyek:
a)
a 853/2004/EK rendelet hatálya alá tartoznak, de nem felelnek meg e rendeletben előírt követelménynek; és
b)
2007. január 1-je előtt kerültek harmadik országokból Bulgáriába és Romániába.
2. cikk
A 2007. január 1-je előtt szabad forgalomba bocsátott állati eredetű termékek
(1) Az 1. cikkben említett termékek (a továbbiakban: állati eredetű termékek), amelyeket 2007. január 1-je előtt bocsátottak szabad forgalomba Bulgáriában és Romániában (a továbbiakban: az új tagállamok), kizárólag azok hazai piacán, 2007. december 31-ig hozhatók forgalomba.
Az állati eredetű termékeket:
a)
nem dolgozhatják fel olyan létesítményekben, amelyeknek engedélyük van arra, hogy termékeiket más tagállamokba szállítsák; és
b)
el kell látni az adott új tagállam nemzeti szabályai által a szabad forgalomba bocsátás időpontjában előírt nemzeti védjeggyel.
(2) A tagállamok a 89/662/EGK tanácsi irányelvvel (2) és különösen annak 3. cikkével összhangban biztosítják, hogy a tagállamok az állati eredetű termékekkel egymás között ne kereskedjenek.
(3) Az (1) bekezdéstől eltérve az új tagállamok 2007. december 31-ig az alábbi feltételekkel engedélyezhetik az állati eredetű termékek harmadik országba történő kivitelét:
a)
a kivitelnek a 178/2002/EK európai parlamenti és tanácsi rendelet (3) 12. cikkével összhangban kell történnie;
b)
minden szállítmányt az illetékes hatóság felügyelete alatt és más tagállamok területének érintése nélkül, közvetlenül a harmadik országba kell szállítani;
c)
minden szállítmányt az illetékes hatóság által lepecsételt szállítóeszközön kell az országból kivinni és a pecséteket az új tagállamból történő kilépés helyén ellenőrizni kell.
3. cikk
Az új tagállamokba bevitt, de 2007. január 1-je előtt szabad forgalomba nem bocsátott állati eredetű termékek
(1) Az új tagállamokba bevitt, de 2007. január 1-je előtt szabad forgalomba nem bocsátott állati eredetű termékekre a (2) és (3) bekezdésben megállapított szabályok vonatkoznak.
(2) Az állati eredetű termékek a 2. cikkben rögzített feltételekkel az új tagállamokban szabad forgalomba bocsáthatók vagy egy harmadik országba szállíthatók.
(3) 2008. január 1-je után a vámfelügyelet alatt álló állati eredetű termékek bárminemű szállítmányait az illetékes hatóság felügyelete alatt meg kell semmisíteni.
Az ilyen megsemmisítés valamennyi költsége a szállítmány tulajdonosát terheli.
4. cikk
Alkalmazás
Ez a határozat Bulgária és Románia csatlakozási okmánya hatálybalépésének feltételével és időpontjától alkalmazandó.
5. cikk
Címzettek
Ennek a határozatnak a tagállamok a címzettjei.
Kelt Brüsszelben, 2006. december 22-én.